A Sardigna

Cun su coro s’aberin sos pulmones
da’Ennargentu a tottu sas marinas
o Sardigna, e respiro sas divinas
arias tuas. Liberas canzones

Si pesant che istellas mattutinas
isplendentes de santas passiones.
Falan sos versos che battagliones
a s’assaltu, tra baddes purpurinas.

Tottu t’abbrazzo o terra mia cara
che una bella femmina distesa
e ninnada in su tuo virde mare.

Ismentigo sa mia vid’amara
e tra bisos d’amore e de bellesa
mi ponzo imbenugiadu a t’adorare.

T’han persighidu o patria e t’han tentu
misera selvidora tantos vàrios
dominadores. Tristos, solitarios,
sos tuos abitantes han sustentu

Ogni mala fortuna; e sos calvarios
pius duros han fattu a passu lentu.
E tue altare nostru o Ennargentu
has bidu sos dolores millenarios

De custa zente. Isperanzosa a tie
hat sos ogios pesadu in s’aurora
e in serenos vesperos lontanos.

Ma pro te puru est benida sa die
disizada. Riposa che signora
in s’isplendore ’e rios e pianos.